**Verejná obchodná súťaž**

**podľa § 281 – 288 Obchodného zákonníka v platnom znení**

**a podľa § 9a zákona č. 138/1991 Zb. o majetku obcí v platnom znení**

**SÚŤAŽNÉ PODMIENKY**

**Predaj hnuteľného majetku: „Autobus Iveco Crossway Low Entry“**

**čl. I**

**Vyhlasovateľ**

Vyhlasovateľ: Názov: Mesto Trenčín

Sídlo: Mierové nám. 1/2, 911 64 Trenčín

Zastúpený: Mgr. Richardom Rybníčkom, primátorom mesta Trenčín

IČO: 00312037

 DIČ: 2021079995

 (Ďalej len: „Mesto Trenčín“ alebo „vyhlasovateľ“)

**čl. II**

**Predmet verejnej obchodnej súťaže**

1/ Mesto Trenčín vyhlasuje súťaž o najvhodnejší návrh na uzavretie kúpnej zmluvy, predmetom ktorej bude prevod vlastníckeho práva k hnuteľnému majetku **„Autobus Iveco Crossway Low Entry“** za podmienok určených v Kúpnej zmluve podľa prílohy č. 2 týchto súťažných podmienok**.**

**2/ Minimálna celková kúpna cena**, ktorú vyhlasovateľ požaduje za predaj hnuteľného majetku je vo výške **27.813,10** **eur.** V prípade, ak žiadny z predložených návrhov nebude obsahovať návrh rovnej alebo vyššej kúpnej ceny, ako je vyššie uvedená minimálna cena, vyhlasovateľ má právo odmietnuť všetky návrhy. Mesto Trenčín nie je platcom DPH.

**3/ Poradie víťazov verejnej obchodnej súťaže bude určené na základe ponúknutej kúpnej ceny.**

4/ Výsledkom verejnej obchodnej súťaže bude uzatvorenie Kúpnej zmluvy, ktorej znenie tvorí prílohu č. 2 týchto súťažných podmienok a na dodržaní znenia ktorej vyhlasovateľ trvá. Predmetom zmluvy je dohoda medzi vyhlasovateľom, ako predávajúcim, a navrhovateľom, ako kupujúcim, o podmienkach prevodu vlastníckeho práva k Predmetu kúpy za kúpnu cenu, ktorá bude výsledkom verejnej obchodnej súťaže.

5/ Vyhlasovateľ zároveň oznamuje, že po uplynutí lehoty na predloženie návrhov bude uskutočnená elektronická aukcia, v ktorej budú môcť jednotliví navrhovatelia ešte upravovať svoje ponukové ceny. Účasť v elektronickej aukcii však nie je povinná. Bližšie podrobnosti sú uvedené v čl. VIII. týchto podmienok.

6/ V prípade, ak bude vyhlasovateľovi doručená len jedna cenová ponuka, elektronická aukcia sa neuskutoční a platí návrh podaný v zmysle čl. IV. týchto podmienok. V taktom prípade je navrhovateľ povinný doručiť vyhlasovateľovi návrh Kúpnej zmluvy podľa prílohy č. 2 týchto podmienok v 4 vyhotoveniach, všetky vyhotovenia zmluvy musia byť podpísané oprávneným zástupcom (zástupcami) navrhovateľa, **v lehote do 07.12.2022 do 10,00 hod. na podateľňu Mestského úradu v Trenčíne.** Navrhovateľ je zároveň povinný uhradiť v lehote podľa predchádzajúcej vety kúpnu cenu v plnej **výške v prospech účtu vyhlasovateľa SK61 7500 0000 0000 2558 1243**, **zníženú o zábezpeku uhradenú podľa čl. VII. týchto súťažných podmienok.** V prípade, ak úspešný navrhovateľ nedoručí do 07.12.2022 do 10,00 hod. vyhlasovateľovi nový podpísaný návrh Kúpnej zmluvy v zmysle predchádzajúceho textu alebo v tejto lehote neuhradí kúpnu cenu v plnej výške, bude toto vyhlasovateľ považovať za odstúpenie od návrhu a prepadne mu zábezpeka.

**čl. III.**

**Osobitné podmienky, obhliadka**

1/ Predmetom prevodu vlastníckeho práva je hnuteľný majetok – autobus:

* autobus Iveco Crossway Low Entry
* červená metalíza,
* VIN: VNE5046M40M037742
* Rok výroby 2018
* STK aktuálne platné do 10.12.2022
* počet ubehnutých kilometrov je cca 230 976 km
* počet miest na sedenie 34 + 1 sedenie pre vodiča
* počet miest na státie 68
* dátum typového schválenia 17.07.2018 dátum prvej evidencie 21.12.2018
* dĺžka vozidla 12 050 mm, šírka 2 550 mm, výška 3 205 mm s klimatizáciou
* rázvor 6 030 mm
* rozmer a druh pneumatík na náprave 275/70 R 22.5 148/145 J
* rozmer ráfikov 7,5 x 22,5
* najväčšia konštrukčná rýchlosť 85 km/h
* farba : červená metalíza
* zdvihový objem motora 6 728.0 cm3
* výkon motora 210.0 kW (Tector 7)
* VOITH D 854.6 (DIWA.6), automatická 4-stupňová, s integrovaným retardéromDruh paliva: Nafta
* Objem palivovej nádrže : 320 l
* Prevádzková hmotnosť 12 400 kg
* Najväčšia technická prípustná celková hmotnosť 18 000 kg
* Emisná norma EURO 6
* Počet dverí : 3 ks
* predné dvere pri vodičovi otváravé do vnútra dvojkrídlové šírka 1200 mm
* stredné dvere otváravé do vnútra dvojkrídlové šírka 1200 mm
* zadné dvere otváravé von dvojkrídlové šírka 800 mm
* Mechanická výsuvná plošina pre vozičkára
* Vozidlo je bez odbavovacieho zariadenia
* LCD monitor vo vozidle od spoločnosti BUSTEC
* Monitor pre zobrazovanie čísla linky a zastávok sú na čelnej a bočnej strany, na zadnej strane je len zobrazovanie linky (BUSTEC)

2/ Autobus, ktorý je predmetom predaja podľa tejto obchodnej verejnej súťaže je možné obhliadnuť. **Obhliadka sa uskutoční dňa 29.11.2022 o 9,00 hod., v areáli Mestského hospodárstva a správy lesov, m.r.o., Soblahovská ulica č. 65, Trenčín**, kde sa môžu záujemcovia stretnúť s Ing. Milošom Minarechom, ktorý je poverený vykonaním obhliadky, kontakt: 0911 041 811. Náklady na obhliadku znášajú záujemcovia o účasť v tejto súťaži.

**čl. IV**

**Lehota na predkladanie ponúk a požadovaný obsah ponuky**

1/ Ponuky vyhotovené v súlade so súťažnými podmienkami spolu so všetkými dokladmi musia byť doručené **výhradne elektronicky do termínu 05.12.2022 do 09,00 hod..** V prípade, ak navrhovateľ predloží listinnú ponuku, vyhlasovateľ na ňu nebude prihliadať.

2/ Na ponuku predloženú po uplynutí lehoty na predkladanie ponúk vyhlasovateľ obchodnej verejnej súťaže nebude prihliadať. Ponuka navrhovateľa predložená po uplynutí lehoty na predkladanie ponúk sa elektronicky neotvorí.

3/ Ponuka musí obsahovať nasledovné doklady a dokumenty:

1. doklad o zložení finančnej zábezpeky,
2. návrh kúpnej zmluvy podľa prílohy č. 2 týchto podmienok, s doplneným návrhom kúpnej ceny, ktorý bude zohľadňovať súťažné podmienky,
3. čestné vyhlásenie navrhovateľa podpísané oprávneným zástupcom (zástupcami) navrhovateľa, ktoré je prílohou č. 1 týchto podmienok,
4. musí byť vyplnený elektronický formulár s celkovou cenou.

4/ V prípade, ak navrhovateľ nedodrží text návrhu Kúpnej zmluvy , na ktorom vyhlasovateľ trvá, nebude tento návrh zahrnutý do súťaže. Rovnako to platí, ak by navrhovateľ nepredložil všetky vyhlasovateľom požadované doklady.

**čl. V**

**Spôsob a miesto predkladania ponúk**

1/ Navrhovateľ predkladá ponuku v elektronickej podobe v lehote na predkladanie ponúk. Ponuka musí byť vyhotovená elektronicky a vložená do systému JOSEPHINE umiestnenom na webovej adrese https://josephine.proebiz.com /.

**Elektronická ponuka sa vloží vyplnením ponukového formulára a vložením požadovaných dokladov a dokumentov v systéme JOSEPHINE umiestnenom na webovej adrese** [**https://josephine.proebiz.com/**](https://josephine.proebiz.com/)**.**

[**https://josephine.proebiz.com/sk/tender/34628/summary**](https://josephine.proebiz.com/sk/tender/34628/summary)

2/ Pokiaľ sa v týchto súťažných podmienkach hovorí o predložení/zaslaní ponuky, dokumentov a pod. má sa za to, že sa jedná výlučne o elektronické predloženie dokumentov (tak zo strany navrhovateľa ako aj vyhlasovateľa obchodnej verejnej súťaže)**.** Vyhlasovateľ pri vyhodnocovaní ponúk môže požiadať navrhovateľa o predloženie dokumentov (originálov alebo overených kópii), ktoré boli obsahom elektronickej ponuky. Vyhlasovateľ pristúpi k žiadosti o predloženie papierovej formy dokumentu len výnimočne, napr. v prípade pochybnosti o autenticite alebo nepozmenenia elektronicky predloženého dokladu

3/ Pri vkladaní ponuky navrhovateľ postupuje nasledovne: dokumenty navrhovateľ vkladá v okne „PONUKY“ v časti „Ponuka (súbor priloží uchádzač cez tlačidlo +)“. V prípade otázok týkajúcich sa registrácie a vloženia ponúk do daného systému môže navrhovateľ kontaktovať správcu systému houston@proebiz.com alebo telefonicky +421 220 255 999.

4/ Každá ponuka, ktorú vyhlasovateľ príjme v lehote na predkladanie ponúk v rámci systému JOSEPHINE, bude prijatá na vyhodnotenie. **Preto iné miesto na predloženie ponuky ako uvedené v tejto výzve vyhlasovateľ neuzná.** Ponuky predložené po uplynutí lehoty na predloženie ponúk (pri elektronickom podaní je rozhodujúci serverový čas vyhlasovateľa), nebudú zaradené do vyhodnotenia.

**https://josephine.proebiz.com/sk/tender/34628/summary**

**čl. VI.**

**Komunikácia a vysvetľovanie**

1/ Akákoľvek komunikácia (ďalej len „komunikácia“) medzi vyhlasovateľom a navrhovateľmi sa bude uskutočňovať v štátnom (slovenskom) jazyku, prípadne v českom jazyku a spôsobom, ktorý zabezpečí úplnosť a obsah týchto údajov uvedených v ponuke, podmienkach účasti a zaručí ochranu dôverných a osobných údajov uvedených v týchto dokumentoch.

2/ Vyhlasovateľ bude pri komunikácii s navrhovateľmi postupovať výlučne prostredníctvom komunikačného rozhrania systému JOSEPHINE. Na akúkoľvek inú formu komunikácie nebude prihliadané.

3/ Všetky dokumenty (vrátane návrhu Kúpnej zmluvy) musia byť predložené vyhlasovateľovi elektronicky, ako scan originálu alebo úradne overenej kópie dokumentu, pokiaľ nie je výslovne uvedené inak.

4/ JOSEPHINE je webová aplikácia na doméne <https://josephine.proebiz.com>.

**Link na systém JOSEPHINE, kde budú zverejnené všetky dokumenty k tejto súťaži:**

**https://josephine.proebiz.com/sk/tender/34628/summary**

5/ Na bezproblémové používanie systému JOSEPHINE je nutné používať jeden z podporovaných internetových prehliadačov:

- Microsoft Internet Explorer verzia 11.0 a vyššia

- Mozilla Firefox verzia 13.0 a vyššia alebo

 - Google Chrome

 - Microsoft Edge

6/ Pravidlá pre doručovanie – zásielka sa považuje za doručenú navrhovateľovi ak jej adresát bude mať objektívnu možnosť oboznámiť sa s jej obsahom, tzn. akonáhle sa dostane zásielka do sféry jeho dispozície. Za okamih doručenia sa v systéme JOSEPHINE považuje okamih jej odoslania v systéme JOSEPHINE a to v súlade s funkcionalitou systému.

7/ Ak je odosielateľom zásielky vyhlasovateľ, tak navrhovateľovi bude na ním určený kontaktný e-mail (zadaný pri registrácii do systému JOSEPHINE) bezodkladne odoslaná informácia o tom, že k predmetnej súťaži existuje nová zásielka/správa. Navrhovateľ sa prihlási do systému a v komunikačnom rozhraní súťaže bude mať zobrazený obsah komunikácie – zásielky, správy. Navrhovateľ si môže v komunikačnom rozhraní zobraziť celú históriu o svojej komunikácii s vyhlasovateľom. Pre elimináciu problémov pri komunikácii Vám odporúčame tento kontaktný mail si pravidelne sledovať (vrátane spamu), dbať, aby nebola schránka plná a podobne.

8/ Ak je odosielateľom zásielky navrhovateľ, tak po prihlásení do systému a k predmetnej súťaži môže prostredníctvom komunikačného rozhrania odosielať správy a potrebné prílohy vyhlasovateľovi. Takáto zásielka sa považuje za doručenú vyhlasovateľovi okamihom jej odoslania v systéme JOSEPHINE v súlade s funkcionalitou systému.

9/ Vyhlasovateľ odporúča navrhovateľom, ktorí si vyhľadali túto obchodnú verejnú súťaž prostredníctvom webovej stránky vyhlasovateľa, resp. v systéme JOSEPHINE (https://josephine.proebiz.com), a zároveň ktorí chcú byť informovaní o prípadných aktualizáciách týkajúcich sa konkrétnej súťaže prostredníctvom notifikačných e-mailov, aby v danej súťaži zaklikli tlačidlo „ZAUJÍMA MA TO“ (v pravej hornej časti obrazovky). Notifikačné e-maily sú taktiež doručované navrhovateľom, ktorí sú evidovaní na elektronickom liste navrhovateľov pri danej súťaži.

Navrhovateľ má možnosť sa registrovať do systému JOSEPHINE pomocou hesla alebo aj pomocou občianskeho preukazu s elektronickým čipom a bezpečnostným osobnostným kódom (eID) .

10/ Predkladanie ponúk je umožnené iba autentifikovaným navrhovateľom. Autentifikáciu je možné vykonať týmito spôsobmi:

a) v systéme JOSEPHINE registráciou a prihlásením pomocou občianskeho preukazu s elektronickým čipom a bezpečnostným osobnostným kódom (eID). V systéme je autentifikovaná spoločnosť, ktorú pomocou eID registruje štatutár danej spoločnosti. Autentifikáciu vykonáva poskytovateľ systému JOSEPHINE a to v pracovných dňoch v čase 8.00 – 16.00 hod.

b) nahraním kvalifikovaného elektronického podpisu (napríklad podpisu eID) štatutára danej spoločnosti na kartu užívateľa po registrácii a prihlásení do systému JOSEPHINE. Autentifikáciu vykoná poskytovateľ systému JOSEPHINE a to v pracovných dňoch v čase 8.00 – 16.00 hod.

c) vložením plnej moci na kartu užívateľa po registrácii, ktorá je podpísaná elektronickým podpisom štatutára aj splnomocnenou osobou, alebo prešla zaručenou konverziou. Autentifikáciu vykoná poskytovateľ systému JOSEPHINE a to v pracovné dni v čase 8.00 – 16.00 hod.

d) počkaním na autentifikačný kód, ktorý bude poslaný na adresu sídla firmy do rúk štatutára uchádzača v listovej podobe formou doporučenej pošty. Lehota na tento úkon sú obvykle 3 pracovné dni a je potrebné s touto lehotou počítať pri vkladaní ponuky.

11. Autentifikovaný navrhovateľ si po prihlásení do systému JOSEPHINE v prehľade - zozname obchodných verejných súťaží vyberie predmetnú súťaž a vloží svoju ponuku do určeného formulára na príjem ponúk, ktorý nájde v záložke „Ponuky a žiadosti“.

**čl. VII**

**Zábezpeka**

1/ Podmienkou účasti v tejto obchodnej verejnej súťaži je zloženie finančnej zábezpeky **vo výške 5.000,- €** (slovom: päťtisíc eur ) na účet vyhlasovateľa **SK70 7500 0000 0000 2587 3633** (ktorý je bezúročný), vedený v ČSOB, korporátnej pobočke Trenčín, a.s., **VS.: 8600000122** .

2/ Finančné prostriedky v určenej výške (zábezpeka) musia byť pripísané na účet vyhlasovateľa najneskôr v  deň pred uplynutím lehoty na predkladanie ponúk. Ak finančné prostriedky nebudú zložené na účet vyhlasovateľa podľa týchto podmienok, bude návrh navrhovateľa vylúčený. Všetky poplatky a iné náklady spojené s prevodom finančných prostriedkov na účet vyhlasovateľa znáša navrhovateľ. To znamená, že na účet vyhlasovateľa musí byť pripísaná zábezpeka v plnej výške **5.000,- €**, inak bude návrh navrhovateľa vylúčený.

3/ Navrhovateľovi, ktorého návrh bude najvýhodnejší, a s ktorým bude uzavretá Kúpna zmluva, bude zábezpeka započítaná s pohľadávkou vyhlasovateľa na úhradu kúpnej ceny.

4/ Ostatným navrhovateľom bude zábezpeka vrátená v plnej výške do 15 dní odo dňa nadobudnutia účinnosti kúpnej zmluvy uzatvorenej s víťazným navrhovateľom.

5/ Tým navrhovateľom, ktorých návrhy nebudú vyhotovené v súlade s týmito súťažnými podmienkami a budú vylúčení (napr. nepredložia návrh zmluvy podľa týchto súťažných podmienok a pod.), bude zábezpeka vrátená v plnej výške v lehote do 15 dní odo dňa doručenia oznámenia o vylúčení návrhu z tejto obchodnej verejnej súťaže.

6/ Ak vyhlasovateľ zruší túto verejnú obchodnú súťaž, bezodkladne vráti zábezpeku v zloženej výške navrhovateľom, ktorí ju už zložili.

7/ Ak navrhovateľ odstúpi od svojho návrhu v  lehote viazanosti ponúk (t. z. napr. odmietne uzavrieť zmluvu, alebo nedoplatí zvyšok kúpnej ceny) prepadne v prospech vyhlasovateľa suma vo výške 100% zloženej zábezpeky (ako sankcia za odstúpenie od návrhu, ktorým je viazaný). Počas lehoty viazanosti návrhov je navrhovateľ viazaný svojím návrhom.

**čl. VIII**

**Vyhodnocovanie návrhov, elektronická aukcia**

1/ Mesto Trenčín vyberie spomedzi predložených návrhov ten, ktorý je najvýhodnejší. Za najvýhodnejší bude vyhlasovateľ považovať návrh navrhovateľa, ktorý splní podmienky určené vyhlasovateľom, pričom poradie bude určené **podľa ponúknutej kúpnej ceny**.

2/  Po uplynutí lehoty na predloženie návrhov bude uskutočnená elektronická aukcia, ktorá začne dňa **06.12.2022 o 13,00 hod.** Elektronická aukcia sa bude vykonávať prostredníctvom elektronických zariadení - na internetovej adrese: [https://trencin.proebiz.com](https://trencin.proebiz.com/).

Aukcia bude prebiehať v dvoch kolách:

• prípravnom kole a

• aukčnom kole.

V prípravnom kole sa navrhovatelia oboznámia s priebehom a pravidlami eAukcie. Výzva na účasť obsahuje aj údaje týkajúce sa minimálneho kroku zvýšenia ceny, pravidlá predlžovania Aukčného  kola, lehotu platnosti prístupových kľúčov a pod.

Navrhovateľom, ktorí budú vyzvaní na účasť v elektronickej aukcii, bude v Prípravnom kole a v čase uvedenom vo výzve sprístupnená eAukčná sieň, kde si môžu skontrolovať správnosť zadaných vstupných cien, ktoré do eAukčnej siene zadá  vyhlasovateľ (administrátor eAukcie) a to v súlade s pôvodnými predloženými ponukami. Každý navrhovateľ do začiatku Aukčného kola bude vidieť iba svoju ponuku a až do začiatku Aukčného kola ju nemôže meniť. Všetky informácie o prihlásení a priebehu budú uvedené vo Výzve.

Aukčné kolo elektronickej aukcie sa začne a skončí v termínoch a spôsobom uvedeným vo Výzve na účasť v elektronickej aukcii.

3/ Do aukcie budú vyhlasovateľom zaevidovaní len tí navrhovatelia, ktorí predložili platný návrh Kúpnej zmluvy, zložili finančnú zábezpeku a splnili všetky podmienky tejto súťaže.

Úspešným navrhovateľom bude zaslaná výzva na účasť v elektronickej aukcii, kde budú môcť jednotliví navrhovatelia ešte upravovať svoje ponukové ceny smerom nahor - podrobnejšie informácie o procese elektronickej aukcie budú uvedené v tejto pozvánke (výzve).

Po vyplnení Prihlášky, v ktorej si zvolí navrhovateľ svoje prístupové meno a heslo, bude mu zaslaný desaťmiestny prístupový kľúč, a až s týmito prístupovými údajmi môže súťažiť v elektronickej aukcii v systéme JOSEPHINE na doméne <https://josephine.proebiz.com>.

4/ Vyhlasovateľ oznámi úspešnosť návrhu navrhovateľovi najneskôr do 10 dní po ukončení elektronickej aukcie. Za deň doručenia oznámenia sa na tento účel rozumie deň, v ktorom bola informácia o úspešnosti navrhovateľa zverejnená na internetovej stránke vyhlasovateľa v sekcii, kde bola vyhlásená táto obchodná verejná súťaž.

5/ Vyhlasovateľ bez zbytočného odkladu upovedomí účastníkov súťaže, ktorí v súťaži neuspeli, že ich návrhy sa odmietli.

6/ Pre účely tejto súťaže sa za úspešného navrhovateľa považuje navrhovateľ, ktorý v momente ukončenia elektronickej aukcie bude ponúkať najvyššiu cenu. Účasť v elektronickej aukcii však pre navrhovateľov nie je povinná.

7/ Vyhlasovateľ trvá na tom, že navrhovateľ predloží vyhlasovateľovi vo svojej ponuke návrh Kúpnej zmluvy, ktorej znenie tvorí prílohu č. 2 týchto súťažných podmienok. Na tomto obsahu návrhu Kúpnej zmluvy vyhlasovateľ trvá a považuje ho za nemenný a záväzný. Do návrhu Kúpnej zmluvy doplní navrhovateľ sumu, ktorú ponúka ako kúpnu cenu za Predmet kúpy a podľa tejto sumy bude posudzovaná výhodnosť predložených návrhov. V prípade, ak by v dôsledku elektronickej aukcie došlo k zmene sumy kúpnej ceny uvedenej v predloženom návrhu Kúpnej zmluvy, je navrhovateľ, ktorý bude po skončení elektronickej aukcie označený ako úspešný navrhovateľ, povinný **do 19.12.2022 do 10,00 hod**. doručiť vyhlasovateľovi návrh Kúpnej zmluvy (v 4 vyhotoveniach, všetky vyhotovenia zmluvy musia byť podpísané oprávneným zástupcom (zástupcami) navrhovateľa), v ktorom bude uvedená kúpna cena, ktorú ponúkol navrhovateľ ako poslednú v elektronickej aukcii. V tejto lehote je zároveň úspešný navrhovateľ povinný uhradiť kúpnu cenu v plnej výške v prospech účtu vyhlasovateľa SK61 7500 0000 0000 2558 1243, zníženú o zábezpeku uhradenú podľa čl. VII. týchto súťažných podmienok. V prípade, ak úspešný navrhovateľ nedoručí do 19.12.2022 do 10,00 hod. vyhlasovateľovi nový návrh Kúpnej zmluvy v zmysle predchádzajúceho textu alebo v tejto lehote neuhradí kúpnu cenu v plnej výške, bude toto vyhlasovateľ považovať za odstúpenie od návrhu a prepadne mu zábezpeka. Vyhlasovateľ si v tomto prípade vyhradzuje právo prijať druhú ponuku v poradí, čo oznámi navrhovateľovi, ktorý ponúkol druhú najvyššiu kúpnu cenu v lehote do 20.12.2022.

8/ V prípade, ak úspešný navrhovateľ v stanovenej lehote nezaplatí zvyšok kúpnej ceny platí, že od svojho návrhu odstúpil a prepadne mu 100 % zloženej zábezpeky.

9/ Kúpna zmluva s úspešným navrhovateľom bude podpísaná oprávneným zástupcom vyhlasovateľa bezodkladne po tom, ako úspešný navrhovateľ zaplatil celú kúpnu cenu v zmysle týchto podmienok

**čl. IX**

**Ostatné ustanovenia**

1/ Vyhlasovateľ – Mesto Trenčín si vyhradzuje právo odmietnuť všetky predložené návrhy a neuzavrieť zmluvu so žiadnym navrhovateľom**.**

2/ Kontaktné osoby:

**Ing. Miloš Minarech, tel.: 0911 041 811, e-mail:** **milos.minarech@trencin.sk**

**Andrea Fraňová, tel.: 0902 911 914, e-mail:** **andrea.franova@trencin.sk**

3/ V prípade technických otázok a problémov s elektronickým aukčným systémom je potrebné kontaktovať dodávateľa Proebiz, tel.č. +421 220 255 999, resp. houston@proebiz.com.

4/ Vyhlasovateľ si vyhradzuje právo zmeniť uverejnené podmienky súťaže alebo súťaž zrušiť, a to za podmienky, že zmenu alebo zrušenie uverejní rovnakým spôsobom ktorým vyhlásil podmienky súťaže.

5/ Navrhovatelia nemajú nárok na úhradu nákladov spojených s účasťou v tejto súťaži.

6/ Navrhovatelia sú svojimi návrhmi viazaní v lehote do 28.02.2023 (najneskôr po uplynutí toho dátumu, pokiaľ nedôjde k uzavretiu zmluvy, bude zábezpeka vrátená, ak tak nebolo v zmysle týchto podmienok urobené skôr). Úspešný navrhovateľ je svojím návrhom viazaný do 28.02.2023.

 ............................................

 Mgr. Richard Rybníček

 primátor mesta Trenčín

Príloha č. 1

**ČESTNÉ VYHLÁSENIE**

Týmto ja, dolupodpísaný ........................................................., trvale bytom/so sídlom ..........................................................., (ako navrhovateľ, resp. oprávnený zástupca navrhovateľa:........................................) čestne vyhlasujem, že súhlasím so súťažnými podmienkami obchodnej verejnej súťaže: Predaj hnuteľného majetku : **„Autobus Iveco Crossway Low Entry“** , ktorú vyhlásilo Mesto Trenčín.

Zároveň vyhlasujem, že som si vedomý, že som svojím predloženým návrhom v tejto obchodnej verejnej súťaži viazaný po dobu lehoty viazanosti a v prípade, ak od svojho návrhu pred uplynutím tejto doby odstúpim alebo nepredložím upravený návrh kúpnej zmluvy v zmysle čl. VIII. súťažných podmienok alebo nedoplatím zvyšok kúpnej ceny tak ako je uvedené v súťažných podmienkach tejto obchodnej verejnej súťaže, prepadne mi 100 % zábezpeky, ktorú som zložil na účet vyhlasovateľa (ako sankcia za odstúpenie od návrhu, ktorým som viazaný).

V ......................... dňa ................

..................................................................

 Meno a priezvisko oprávneného zástupcu

 príp. pečiatka

Príloha č. 2

**K Ú P N A  Z M L U V A**

**uzavretá podľa § 409 a nasl. zákona č.513/1991Zb. Obchodného zákonníka v znení neskorších predpisov**

**Predávajúci:**

 Obchodné meno: Mesto Trenčín

 Sídlo: Mierové nám. 1/2, 911 64 Trenčín

 IČO: 00312037

 Zastúpený: Mgr. Richard Rybníček, primátor mesta

DIČ: 2021079995

Bankové spojenie: ČSOB, a.s.

IBAN: SK61 7500 0000 0000 2558 1243

VS: 8600000122

(ďalej len *„predávajúci“*)

a

**Kupujúci:**

Obchodné meno/Meno a priezvisko/Názov:

Sídlo/Miesto podnikania:

Zastúpené:

IČO:

DIČ:

IČ pre DPH:

Bankové spojenie:

IBAN:

BIC:

Právna forma:

e-mail:

(ďalej len *„kupujúci“*)

**Preambula**

Táto Kúpna zmluva (ďalej len Zmluva) sa uzatvára na základe výsledku verejnej obchodnej súťaže na predaj hnuteľného majetku „Autobus Iveco Crossway Low Entry“ vyhlásenej predávajúcim podľa § 281 - § 288 Obchodného zákonníka a podľa § 9a zákona č. 138/1991 Zb. o majetku obcí v platnom znení.

**Článok I.**

**Predmet zmluvy**

1. Predávajúci predáva kupujúcemu a kupujúci kupuje od predávajúceho autobus typu Iveco Crossway Low Entry, EČV TN545FV, červená metalíza, VIN: VNE5046M40M037742 (ďalej len „motorové vozidlo).
2. Kupujúci sa zaväzuje prevziať a predávajúci sa zaväzuje odovzdať predmet kúpy na základe „Preberacieho protokolu“ od vozidla a kupujúci sa zaväzuje zaplatiť predávajúcemu kúpnu cenu v súlade s článkom III. tejto zmluvy.

**Článok II.**

**Vyhlásenia účastníkov**

1. Predávajúci podpisom na tejto zmluve prehlasuje, že oboznámil kupujúceho s technickým stavom motorového vozidla, ktoré je predmetom tejto zmluvy, ako aj so všetkými jemu známymi skutočnosťami.
2. Kupujúci prehlasuje a podpisom na tejto zmluve potvrdzuje, že mal možnosť motorové vozidlo, opísané v článku I. tejto zmluvy so všetkými súčasťami a príslušenstvom obhliadnuť v procese verejnej obchodnej súťaže, je oboznámený s jeho technickým stavom, je mu známa skutočnosť , že sa jedná o  motorové vozidlo vyrobené v roku 2018 s odbehnutým množstvom km vo výške cca 230976 km, sú mu známe vady motorového vozidla opísané v Preberacom protokole vozidla a v takomto stave vozidlo od predávajúceho kupuje tak ako stojí a leží.

**Článok III.**

**Kúpna cena, prevod vlastníckeho práva**

1. Kúpna cena za predmet zmluvy v súlade s výsledkami verejnej obchodnej súťaže je vo výške

.......................................... € **.**

1. Kupujúci uhradil v obchodnej verejnej súťaži dňa ........................ na účet predávajúceho SK70 7500 0000 0000 2587 3633 zábezpeku vo výške 5.000,- €. Táto suma sa započítava na úhradu kúpnej ceny podľa bodu 1 tohto článku.
2. Zostatok kúpnej ceny po započítaní s uhradenou zábezpekou podľa bodu 2 tohto článku vo výške ................................ € kupujúci uhradil pri podpise tejto Zmluvy.
3. Vlastnícke právo k predmetu kúpy prejde na kupujúceho až odovzdaním predmetu kúpy. Nebezpečenstvo vzniku škody na predmete kúpy prechádza na kupujúceho odovzdaním predmetu kúpy.
4. Náklady spojené so zmenami údajov v evidencii vozidiel nie sú zahrnuté v kúpnej cene. Tieto náklady v plnej výške uhradí kupujúci.

**Článok IV.**

**Odovzdanie a prevzatie predmetu kúpy**

1. Miestom odovzdania a prevzatia predmetu kúpy je areál Mestského hospodárstva a správy lesov, m.r.o., Soblahovská ulica č. 65, Trenčín.
2. Zmluvné strany sa dohodli, že kupujúci je povinný prevziať predmet kúpy najneskôr v lehote do 31.01.2023. Zmluvné strany sa dohodli, že kupujúci povinný prevziať predmet kúpy v termíne oznámenom predávajúcim. Predávajúci oznámi termín prevzatia predmetu kúpy najmenej dva pracovné dní vopred e-mailom na adresu kupujúceho uvedenú v záhlaví tejto zmluvy alebo oznámenú kupujúcim na tento účel predávajúcemu. Kupujúci je povinný na tento termín pripraviť všetky doklady potrebné k zmene údajov o vlastníkovi vozidla v evidencii vozidiel.
3. Omeškanie kupujúceho s prevzatím motorového vozidla v dohodnutej lehote podľa bodu 2 tohto článku sa bude považovať za podstatné porušenie zmluvy a zakladá právo predávajúceho odstúpiť od tejto zmluvy. V prípade, ak kupujúci neprevezme motorové vozidlo od predávajúceho ani v náhradnom termíne oznámenom v písomnej výzve predávajúceho po uplynutí termínu podľa bodu 2 tohto článku, predávajúci má nárok na úhradu zmluvnej pokuty vo výške 5.000,- €. Uhradením zmluvnej pokuty nie je dotknutý nárok predávajúceho na odstúpenie od zmluvy.
4. Zmluvné strany sa dohodli, že v prípade, ak predávajúci odstúpi od tejto zmluvy podľa bodu 3 tohto článku je oprávnený započítať si nárok na úhradu zmluvnej pokuty s pohľadávkou kupujúceho na vrátenie zaplatenej kúpnej ceny.

**Článok V.**

**Záverečné ustanovenia**

1. Táto zmluva nadobúda platnosť dňom podpisu oboma zmluvnými stranami a účinnosť dňom nasledujúcim po dni jej zverejnenia v súlade so znením § 47a ods. 1 zákona č. 40/1964 Zb. občiansky zákonník v znení neskorších predpisov.
2. Táto zmluva je vyhotovená v štyroch rovnocenných exemplároch, z ktorých dve vyhotovenia obdrží kupujúci a dve vyhotovenia obdrží predávajúci.
3. Zmluvu je možné ukončiť dohodou, alebo odstúpením od zmluvy pre jej podstatné porušenie, alebo na základe iných skutočností v zmysle príslušného právneho predpisu.
4. Práva a povinnosti zmluvných strán, ktoré v tejto zmluve nie sú upravené sa budú spravovať zákonom č. 513/1991 Zb. Obchodným zákonníkom
5. Zmluvné strany vyhlasujú, že zmluvu neuzatvorili v tiesni, pod nátlakom, alebo za nápadne nevýhodných podmienok, ich zmluvná voľnosť nie je obmedzená, jej obsahu, právam a povinnostiam z nej vyplývajúcich rozumejú, na znak čoho ju vlastnoručne podpisujú.

V Trenčíne dňa..................... V ..................... dňa .........

.............................................. .........................................

Predávajúci Kupujúci

**Mgr. Richard Rybníček**

primátor